Laura Põldvere

Laura Põldvere (2013–2016 Laura Remmel; esinejanimi ka Laura; sündinud 30. augustil 1988) on eesti laulja.

Haridustee
Ülenurme laulustuudios õppinud Laura on lõpetanud muusikakoolis viiuli eriala, laulnud Anne Adamsi stuudios, õppinud Ursel Oja käe all ja Eesti Muusika- ja Teatriakadeemias.  

Pärast Miina Härma Gümnaasiumi lõpetamist läks Laura edasi õppima Ameerikasse Bostoni Berklee Muusikakolledžisse.

Elu 
Laura sai üldsusele tuntuks Eurolaulu finaalvooru pääsemisega nii ansambli Suntribe koosseisus lauluga "Let's Get Loud" kui ka soololauluga "Moonwalk". Eurovisiooni poolfinaali pääses Laura pärast Sky Plusi võistlusel osalemist, mille peaauhind oli Sven Lõhmuse kirjutatud laul. Oma soololauluga saavutas ta teise koha ja sõitis 2005. aasta kevadel Suntribe'iga Eestit esindama Kiievisse Eurovisioonile. Laul ei jõudnud Eurovisiooni lõppfinaali, pälvides poolfinaalis 20. koha.

Laura võitis 2005. aasta lauluvõistlusel "Kaks takti ette" esikoha. Erinevalt Eurovisioonist sai Laura siin laulda seda, mis talle tõesti hingelähedane – džässi.

2007. ja 2009. aasta Eurovisioonil edastas Laura maailmale Eesti rahvahääletuse tulemused.

1. septembril 2007 tuli välja tema debüütalbum "Muusa", millest sai Eesti järgmise aasta album. Samal päeval alustas ta oma kooliteed Berklee kolledžis.

2013. aastal võitis Lätis rahvusvahelisel lauljate võistlusel Riga Jazz Staue teise koha.

2013. aastal hakkas Laura esinema ka koosseisuga "Carrot Lights", kuhu kuuluvad tema ise, Joel-Rasmus Remmel ja Kaspar Kalluste.

2014. aasta sügisel ilmus Carrot Lightsi debüütalbum "Carrot Lights".

2015. aasta lõpus pääses Laura lugu "Supersonic" võistluse Eesti Laul 2016 poolfinaali. "Supersonic" ilmus singlina 3. detsembril 2015. Laul pääses finaali ja saavutas 2. koha. Võitis Jüri Pootsmann.

Ta osales 2016. aasta sügishooajal meelelahutussaates Su nägu kõlab tuttavalt.

2017. aasta Eesti Laulul võitis ta koos Koit Toomega esitatud lauluga "Verona" esikoha ning esindas Eestit 2017. aasta Eurovisiooni lauluvõistlusel Kiievis. Eurovisioonil laul teisest poolfinaalist edasi ei pääsenud.

20. veebruaril 2021 valitakse võistlusel Uuden Musiikin Kilpailu lugu, mis esindab 2021 Soomet Eurovisionil. Finaalis läheb vastamisi seitse pala, nende hulgas ka lugu „Play“, mida esitab Laura Põldvere.

Liikmesus
Eesti Jazzliit
2016–2018 oli selle esimees

Isiklikku
Laura isa on ettevõtja Ailar Põldvere  ja onu oli Oleg Ljadov. Detsembris 2016 suri Laura vend Gregor Tais.
 
Laura oli aastatel 2014 kuni 2016 abielus pianist Joel-Rasmus Remmeliga; endise abikaasa isa on kontrabassist ja pedagoog Taavo Remmel (sünd. 1964), isa vend on Tartu Salemi baptistikoguduse pastor Meego Remmel ja vanaisa Aamo Remmel (sünd. 1936) on Viljandi baptistikoguduse pastor. Aprillis 2016 sai teatavaks, et paar on otsustanud abielu lahutada.

Saavutused
 Jõulutäht – 2002 2. koht, 2003 2. koht ja 2004 2. koht
 Saaremaa noorte solistide ja duettide konkurss – 2003 3. koht (duett Hannaliisa Uusmaga) ja 2004 1. koht (duett Hannaliisa Uusmaga)
 Helisev maailm – 2003 1. koht
 ETV "Laulukarussell" 2004 – 2. koht
 Rahvusvaheline laste ja noorte lauluvõistlus "Tähtede laul" – 1. koht
 VI rahvusvaheline lasteloomingu festival "Veszpremi mängud 2004" –  1. koht (duett Hannaliisa Uusmaga) ja 2. koht (soolo)
 Sky Plusi eurolaulja võistlus 2006 – võitja
 Raadio 2 Aastahitt – 2007 3. koht "Muusa"
 Eesti Eurolaul – 2005 1. koht (Suntribe'i koosseisus) ja 2. koht (soolo), 2007 3. koht
 "Kaks takti ette" 2006 – 1. koht
 Eesti Laul 2009 – 3. koht
 Eesti Laul 2016 – 2. koht
 Kroonika lemmik – 2016
 Eesti Laul 2017 – 1. koht
 Eesti Laul 2020 –  11. koht

Diskograafia

Singlid

Albumid
"Muusa" (2007)
"Ultra" (2009)
"Sädemeid taevast" (2011)
"Memories of Tomorrow" (2011)
"Carrot Lights" (2014)
"No Moon At All" (2015)
"Greatest Hits" (2017)
"Crazy enough" (2018)
"9 elu" (2019)
"Aitäh, Uno Naissoo!" koos Ivi Rausiga (2019)

Viited

Välislingid
Teet Korsten. Laura julgustab kaasaegset improvisatsiooni kuulama. Põhjarannik, 31. juuli 2013

Džässmuusikud
Eesti lauljad
Miina Härma Gümnaasiumi vilistlased
Eestlased Soomes
Sündinud 1988